ברוך שמואל דויטש

ממוזער|221x221 פיקסלים|רבי ברוך שמואל דויטש עם רבו המובהק רבי אלעזר מנחם שך
הרב ברוך שמואל הכהן דויטש (י"ג בחשוון ה'תש"ג, 24 באוקטובר 1942 – י"ז באב ה'תשפ"ה, 11 באוגוסט 2025) היה ממנהיגי הפלג הירושלמי וחבר מועצת גדולי עולם התורה של "בני תורה", תלמידם המובהק של הרב אלעזר מנחם מן שך ושל הרב יוסף דוב הלוי סולובייצ'יק מירושלים. בעבר היה ר"מ בישיבת קול תורה בירושלים. משנת תשע"ח ועד לפטירתו היה ראש ישיבת באר מרדכי במודיעין עילית.

ביוגרפיה
נולד בבני ברק, בנם הבכור של לאה (קורנליה) לבית אדלר והרב בנימין זאב דויטש, שהיה עוזרו של הרב יוסף שלמה כהנמן ("הרב מפוניבז'") ומזכיר ישיבת פוניבז'. אחיו היה הרב אשר דויטש מנהיג הפלג הירושלמי ומראשי ישיבת פוניבז'. למד בישיבת פוניבז' ובישיבת בריסק. בעודו צעיר לימים החל ללמד בישיבת טשיבין החסידית, ומשנת תש"מ בישיבת קול תורה, שבה כונה "מראשי הישיבה". במשך תקופה כיהן גם כראש ישיבה בישיבת אמרי צבי במודיעין עילית.

בשנת 2000 הקים את ארגון וכתבתם ועמד בנשיאותו. בשל מוצאו ההונגרי עסק בקירוב ליהדות של יהודי הונגריה שנותרו שם. בשנת 2007 ביקר בבודפשט עיר מוצאם של הוריו, הקים במקום כולל אברכים, ודרש בהונגרית לפני סטודנטים יהודיים. עסק בלימודו גם באותם החלקים שממעטים לעסוק בהם במסגרת הלימוד הנהוג בישיבות, כגון סדר זרעים, סדר טהרות וסדר קדשים. ושימש כראש כולל שבו עוסקים בשעות אחר הצהריים בלימוד חלקים אלו בעיון, וכן מסר שיעור בדף היומי בעיון בשכונת סנהדריה.

עמד בראש הוועדה הרוחנית של פרויקט אוצר החכמה והיה חבר הוועד של תלמוד תורה המסורה בירושלים, ושל החינוך העצמאי מטעמו של הרב אלעזר מנחם מן שך.

 עמדות ופעילות ציבורית 
לצד פעילותו התורנית עסק הרב דויטש גם בענייני ציבור. היה ממייסדי אב"ת – ההתארגנות הליטאית שבישרה את הקמת מפלגת דגל התורה. הרב אלעזר מנחם מן שך מינה את הרב דויטש למספר תפקידים ציבוריים. במשך שנים היה חבר ב"ועדה הרוחנית" של העיתון יתד נאמן וחבר בדירקטוריון חברת יתדות ת.ש.מ.ו. שהפעילה את העיתון. לאחר פטירת הרב שך קיבל עליו את מרותו של הרב יוסף שלום אלישיב. עם הפיצול בציבור הליטאי הצטרף הרב דויטש לפלג הירושלמי בראשות הרב שמואל אוירבך. תקופה קצרה לאחר הקמת היומון הפלס התמנה לכהן כראש הוועדה הרוחנית שלו. הרב דויטש, בהיותו תלמידו המובהק של הרב שך, התמיד במשך כל השנים להמשיך את דרכו, אחד הדברים העיקריים הוא סוגיית הגיוס לצה"ל שבו עמדתו הייתה כי זה איסור ייהרג ואל יעבור גם לגברים. לדעת הרב דויטש מייסדי המכללות החרדיות מבקשים לעקור את החרדיות.

לאחר פטירת הרב אוירבך מונה הרב דויטש לחבר במועצת גדולי עולם התורה של הפלג הירושלמי והפך לאחד מבכירי מנהיגי הפלג. בעקבות הסיטואציה החליטו ראשי ישיבת קול תורה שהרב דויטש יעזוב את הישיבה והנהלת הישיבה תשתף עמו פעולה בהקמת ישיבה חדשה בראשותו עם זאת המשיך למסור 'חבורות' בישיבה לתלמידים החפצים בכך.

בשנת 2022 הדרדר מצבו הבריאותי, ומאז חדל מכל פעילות והופעה ציבורית.

 חיים אישיים 
בצעירותו נישא לשרה בת הרב ירוחם גורליק (אם בנו חיים צבי גורליק, מחבר ספר "גבול בנימין").

אחרי גירושיו נישא לאידלה בת הרב שמואל קיבלביץ, לאחר פטירתה בשנת תשנ"ה, נישא לפריידא בת הרב אברהם יוסף סרעברו לה היה נשוי עד פטירתו.

הרב דויטש היה אב לשבעה ילדים והתגורר בשכונת סנהדריה המורחבת בירושלים.

ספריו
 סדרת ברכת כהן, על התורה וכן על מסכתות ערכין, חולין, כריתות, וכן שיעורים על מלאכות שבת. הסדרה קיבלה הסכמות מרבו הרב שך, וכן מהרב אלישיב והרב שמואל הלוי ואזנר.
שיעורי רבי ברוך שמואל הכהן דויטש: שיעורי כלליים ויומיים על מסכת בבא מציעא". ירושלים: עובדיה כהן, תשפ"א 2021.

 קישורים חיצוניים 


 הרב שמואל ברוך הכהן דויטש, ייחוסו באתר "קהילת צאצאי הגאון בז"ך לבונה"




 הערות שוליים 

קטגוריה:רבני ישיבת קול תורה
קטגוריה:בוגרי ישיבת פוניבז'
קטגוריה:בוגרי ישיבת בריסק-ירושלים
קטגוריה:פעילי דגל התורה
קטגוריה:סגל הפלס
קטגוריה:סנהדריה המורחבת: אישים
קטגוריה:חברי מועצת גדולי עולם התורה
קטגוריה:רבני ישיבת טשעבין
קטגוריה:חברי הוועדה הרוחנית של יתד נאמן
קטגוריה:חברי ועדת הרבנים של דגל התורה
קטגוריה:סגל תלמוד תורה המסורה
קטגוריה:מגידי שיעור בדף היומי
קטגוריה:מודיעין עילית: רבנים
קטגוריה:ישראלים שנולדו ב-1942
קטגוריה:ישראלים שנפטרו ב-2025